b'\n_START_ARTICLE_\nKoencim\n_START_SECTION_\nZgradba, funkcija in mehanizem koencimov\n_START_PARAGRAPH_\n\xc5\xbde pred mnogimi leti so ob raziskavah koencimov ugotovili, da so po strukturi sorodni vitaminom. Koencime vi\xc5\xa1ji organizmi lahko sintetizirajo le, \xc4\x8de dobijo vitamine s hrano, saj nekateri deli koencimov lahko nastanejo samo iz njih. Tako je na primer vitamin niacin pomemben gradnik koencima NAD+. Pomanjkanje nekega vitamina v prehrani navadno povzro\xc4\x8di to\xc4\x8dno dolo\xc4\x8deno bolezen, vendar povezavo med klini\xc4\x8dnimi znaki bolezni in premajhno koli\xc4\x8dino sintetiziranega koencima \xc5\xa1e slabo poznamo._NEWLINE_Biolo\xc5\xa1ke funkcije koencimov, ki nastanejo iz vodotopnih vitaminov, so dobro raziskane, medtem ko je delovanje nepolarnih vitaminov na molekulski ravni slab\xc5\xa1e preu\xc4\x8deno. Ni \xc5\xa1e povsem pojasnjeno, ali so tudi ti vitamini izhodne snovi za koencime. Nekateri od nepolarnih vitaminov se v celici pretvorijo v t. i. aktivno obliko. Tako se vitamin A, ki je alkohol retinol, pretvori v aldehid retinal, ki v proteinih vidnega cikla deluje kot kromoforni koencim in absorbira svetlobo. _NEWLINE_Zbranih je nekaj klasi\xc4\x8dnih primerov reakcij, pri katerih koencimi pomagajo encimom vr\xc5\xa1iti njihovo funkcijo:\n_START_SECTION_\nPrenos aminoskupine (PLP in PMP)\n_START_PARAGRAPH_\nPrenos aminoskupine ali transaminacija je proces, kjer se \xce\xb1-amino skupina odstrani iz aminokisline. Pomembna je pri katabolizmu ve\xc4\x8dine L-aminokislin.  Pri reakcijah transaminacije sodelujejo encimi, imenovani aminotransferaze \xe2\x80\x93 te pa imajo koencim piridoksal fosfat, ki se nahaja v dveh oblikah: v obliki z aldehidno skupino kot piridoksalfosfat (PLP) in v obliki z aminsko skupino kot pirisoksaminfosfat (PMP).\n_START_SECTION_\nPrenos metilnih skupin (koencim B12)\n_START_PARAGRAPH_\nPrenos metilnih skupin poteka s pomo\xc4\x8djo koencima B12 oz. deoksiadenozilkobalamina. Ta koencim nastane iz vitamina B12 in ga potrebujejo vsi encimi, ki katalizirajo preureditev ogljikovega ogrodja, in encimi, vklju\xc4\x8deni v sintezo purinov in timidina. Encim ribonukleotid reduktaza, ki so ga na\xc5\xa1li v \xc5\xa1tevilnih prokariontih, potrebuje B12 kot koencim. Rastline in \xc5\xbeivali niso sposobne sintetizirati vitamina B12 , sintetizirajo ga le nekatere vrste bakterij.\n_START_SECTION_\nPrenos skupin z enim C-atomom (tetrahidofolat)\n_START_PARAGRAPH_\nPrenos skupin z enim C-atomom poteka s pomo\xc4\x8djo tetrahidrofolata ), ki je esencialen koencim pri biosintezi glicina. Ta koencim prena\xc5\xa1a metilno, metilensko in formilno skupino. \xc4\x8clove\xc5\xa1ko telo ga ni sposobno sintetizirati, zato ga mora zau\xc5\xbeiti s hrano, dobi pa ga tudi od \xc4\x8drevesnih mikroorganizmov.'